Diari Oficial de la Generalitat Valenciana


Sumari del DOGV 2851, del 18-10-1996 (1996/839597)

RESOLUCIÓ de 14 de novembre de 1995, de la Conselleria d'Agricultura i Medi Ambient, per la qual es fa pública la declaració d'impacte ambiental, referida a l'expedient 207/95-AIA, sobre projecte de construcció de dos camins forestals en la finca Esqueix-Mas d'Insa, que afecta els termes municipals de Bel (Rossell) i el Ballestar, de Castelló.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2851

Data del DOGV
:   18-10-1996

Secció del DOGV
:   ALTRES DISPOSICIONS

Número del document
:   1996/839597


Data del document
:   14-11-1995

Organisme emissor
:   Conselleria d'Agricultura i Medi Ambient

Tipus de document
:   Resolució

RESOLUCIó de 14 de novembre de 1995, de la Conselleria d'Agricultura i Medi Ambient, per la qual es fa pública la declaració d'impacte ambiental, referida a l'expedient 207/95-AIA, sobre projecte de construcció de dos camins forestals en la finca Esqueix-Mas d'Insa, que afecta els termes municipals de Bel (Rossell) i el Ballestar, de Castelló.   
Vist l'expedient 207/95-AIA, sobre el projecte de construcció de dos camins forestals en la finca Esqueix-Mas d'Insa, que afecta els termes municipals de Bel (Rossell) i el Ballestar, de Castelló, la promotora del qual és l'empresa Castellmont, SL.  
Vist que l'estudi d'impacte ambiental i la memòria valorada de la construcció de dos camins forestals a la finca Esqueix-Mas d'Insa van ser presentats pel Sr. Joaquín Sabaté Guimerá, en representació de Castellmont, SL, a través del Centre d'Informació de Presidència a Castelló, atés el que es disposa en la Llei de Règim Jurídic de les Administracions Públiques i del Procediment Administratiu Comú.  
Vist que l'objecte del projecte és la construcció d'un camí (tram I), que arranca del final d'un camí existent (que comunica el nucli urbà amb la bassa situada a un quilòmetre del mas de l'Esqueix) i acaba al corral de les Torres, que s'habilitarà com a cobert per als animals. També s'habilitarà la construcció d'un ramal (bifurcació del camí Bel-l'Esqueix), que partirà des del punt quilomètric 6+850 del camí esmentat i arribarà fins la Moleta de les Canals (tram II). Ambdós trams seran de terra, amb una amplària mitjana de 3 metres i sobreamples de 4 metres cada 500 metres de traça aproximadament.  
La longitud del tram bassa de l'Esqueix-corral de les Torres (tram I) serà de 2,762 quilòmetres; el ramal 6+850-Moleta de les Canals (tram II) serà de 1,054 quilòmetres.  
La justificació de les obres és permetre l'accés del bestiar i facilitar enclavaments de proveïment d'aigua i alimentació. L'empresa Castellmont, SL, té arrendades les pastures al ramader Joaquín Sabaté Guimerá, el qual disposa d'aquestes en la temporada de primavera i estiu. El ramat està format per 10 vaques xaroleses i un ramat de 400 ovelles.  
Vist que en el tram I la traça seguirà en els primers dos quilòmetres la divisòria d'aigües de la serra de l'Esqueix, excepte 300 metres en què el terreny presenta un estrat rocós difícil de salvar. La resta de la traça seguirà la divisòria d'aigües dels barrancs del Romiguer i del Trinxant fins el corral de les Torres. El pendent màxim del camí fins el punt quilomètric 10+800 serà de l'1%, i en el tram del punt quilomètric 10+800 fins el corral de les Torres serà del 8%.  
En el tram II, el pendent mitjà és del 4,5%, amb un desnivell de 38 m entre la confluència amb el camí de l'Esqueix i l'alt de les Canals, i de 10 metres amb el final del tram. En ambdós trams no es preveuen desmunts superiors a 1,5 metres, ja que la traça seguirà les ondulacions del terreny.  
Atés que les actuacions que es realitzaran seran, entre altres:  
- Desbrossament en les zones amb vegetació i posterior retirada de les restes vegetals.  
- Excavació en desmunt en terreny de trànsit i transport a terraplé, que es realitzarà amb una retroexcavadora de pneumàtics amb un volum màxim de 7.941 m3 (6.060 m3 del corral de les Torres, i 1.680 m3 en el pk 6+850-ombria Canals).  
- Excavació en roca fracturada emprant una grua equipada amb martell rompedor, amb un volum aproximat de 630 m3 de terreny amb roca fracturada (565 m3 en tram I i 64 m3 en tram II).  
- Repassada i planeig de la base de la pista forestal amb motonivelladora equipada amb tragella i pala. Es donarà el peralt necessari en corbes amb radi reduït i s'aconseguirà un paviment de 3 m d'amplària en tota la traça del camí.  
- Sobre la base del camí forestal nivellada i amb una amplària de 3 m, es col·locarà una capa de grava formada per materials granulars procedents de préstecs en la finca amb un gruix mitjà de 15 cm (497 m3 en tram I i 237 m3 en tram II).  
- Compactació amb corró autopropulsor de 10 tones i reg del pla de fonamentació amb un camió cisterna de 10.000 litres d'aigua.  
- Realització de sis desguassos per a protecció front a les aigües d'escorriment.  
- Protecció dels talussos i terraplens mitjançant una sembra mixta de Festuca arundinacea o raigràs italià de ràpida nascència per a evitar l'arrossegament de sòl per pluges posteriors a les obres.  
Atés que s'han efectuat consultes a l'Ajuntament de Rossell; Direcció General de Patrimoni Artístic de la Conselleria de Cultura i Educació; Direcció Territorial de Medi Ambient a Castelló i Direcció General de Conservació del Medi Natural.  
Del resultat d'aquestes consultes s'han rebut els informes que a continuació es reflecteixen de manera succinta:  
- Direcció General de Patrimoni Artístic:  
Una vegada revisat el projecte i consultats els arxius de jaciments arqueològics que hi ha en aquesta Direcció General, es té constància que existeix almenys un jaciment arqueològic en l'àrea afectada, el Polseguer. Es proposa que se sol·licite als peticionaris que es preveja el patrimoni arqueològic conformement es determina en la Llei d'Impacte Ambiental.  
Així mateix, cal recordar als peticionaris que totes les remocions de terres que poden afectar possibles àrees amb restes arqueològiques han de disposar de l'autorització de la Direcció General de Patrimoni, segons el que es disposa en el títol V de la Llei de Patrimoni Històric Espanyol de 16/1985.  
Consultat l'inventari de béns etnològics de la Comunitat Valenciana, es comprova que no s'ha realitzat l'inventari corresponent a aquest terme municipal. En el projecte presentat figuren, dins de la finca, diferents edificacions que poden tenir valor etnogràfic. Encara que sembla que no es veuen afectades, no s'especifica en el projecte aquest aspecte.  
- Direcció Territorial de Medi Ambient a Castelló:  
El tram I afecta en dos punts la via pecuària número 1, carrerada de l'Esqueix, classificada en el terme municipal de Rossell, aprovada per l'Ordre Ministerial de data 13 de febrer de 1971, que es va publicar en el Boletín Oficial del Estado de data 5 de març de 1971, i en el Butlletí Oficial de la Província de data 9 de març de 1971. El tram final del corral de les Torres coincideix en part del seu traçat amb la via pecuària número 5, sendera de les Moletes. El tram II talla obliquament en tres punts la via pecuària número 1, carrerada de l'Esqueix.  
Vistes les característiques de l'obra i les possibles afeccions mediambientals derivades de la construcció de la pista, tram I, es considera acceptable amb l'aplicació de les mesures correctores següents:  
\* Els materials de desmunt sobrant es dipositaran en àrees que produïsquen un impacte ambiental mínim. Amb aquesta finalitat, es comunicarà prèviament al guarda forestal la ubicació dels abocadors i serà necessari el vistiplau d'aquest abans d'iniciar les obres. Els abocadors hauran de ser restaurats convenientment. No es permetrà, de cap manera, l'abocament de material sobrant a llits o zones de pendent elevat. Caldrà aprofitar el material sobrant dels desmunts, sempre que reunisca les condicions apropiades, per al condicionament de la base de la pista.  
\* En els últims 300 metres del tram I (baixada al corral de les Torres), es realitzarà el mínim moviment de terres necessari per a l'execució de les pistes i es restauraran els talussos que es construïsquen. A fi d'evitar arrossegaments, es construiran guals de desguàs en el paviment de la pista, almenys un cada 100 metres.  
\* Totes les afeccions a les vies pecuàries esmentades hauran de complir estrictament, tant en el període d'execució de l'obra com, posteriorment, en la fase de funcionament, el que es disposa en la Llei 3/1995, de 23 de març, de Vies Pecuàries.  
\* A fi de permetre la vigilància d'incendis, amb posterioritat a la construcció de la pista, s'entregarà una còpia de la clau que òbriga la cadena d'accés al guarda forestal de la demarcació i al cap forestal de la comarca. Igualment, també se'ls farà entrega d'una còpia de claus de les cadenes que, des del poble de Bel, es troben en l'accés a aquesta zona de l'Esqueix. Aquesta entrega serà immediata des del moment de la instal·lació del tancament, i se n'estendrà un acta per triplicat, la qual firmaran tant els representants de la propietat com la guarderia forestal que les reba. Una d'aquestes còpies es remetrà a l'enginyer cap de la Brigada Nord dels Serveis Territorials de la Conselleria d'Agricultura i Medi Ambient a Castelló.  
Pel que fa al tram II, i vistes les afeccions negatives que produirà sobre la vegetació existent de pi blanc i sotabosc, es recomana variar el traçat per a reduir aquest impacte. Hi ha un traçat alternatiu per a accedir a la bassa i als terrenys de cultiu de l'Esqueix l'execució del qual produiria un impacte menor.  
- Direcció General de Conservació del Medi Natural:  
El tram II és el que afecta en major mesura la vegetació, ja que s'intercepta una gran quantitat d'espècies d'interés botànic (principalment de pi blanc) en bon estat de conservació, per la qual es preveu un impacte mitjà-alt. Es recomana variar el traçat II per a reduir l'impacte previst. Així, en aquest sentit, i aprofitant que la pista actual es troba en bon estat, es proposa realitzar una baixant des de la tercera interceptació en la via pecuària. D'aquesta manera s'evita l'afecció d'una zona de vegetació important.  
Les mesures correctores coincideixen amb les proposades per la Direcció Territorial de Medi Ambient, amb indicació que les revegetacions de talussos i terraplens es faran amb gramínies pròpies de la zona, i especialment amb raigràs anglés (Lolium perenne) per la major durabilitat i resistència a les gelades.  
També s'indica que la realització de la pista en el traçat I previst possiblement perjudique la població de cabres de la zona, ja que es produirà un trànsit rodat per llocs que avui són campeig segur d'aquests animals.  
Atés que s'ha procedit al tràmit d'informació pública durant 20 dies hàbils en l'Ajuntament de Rossell i en l'entitat local menor de Ballestar. Durant aquest període no s'hi ha presentat cap reclamació segons el certificat emés per la Secretaria de Ballestar i el certificat emés pel secretari de Rossell.  
Atés que en el tram II el traçat proposat per la Direcció General de Conservació del Medi Natural i la Direcció Territorial de Medi Ambient de Castelló es considera més adequat que l'elegit en l'estudi per la menor afecció a la vegetació existent en l'àrea i la menor ocupació del medi, ja que redueix la longitud de la via.  
Atés que el material necessari per a la base del camí ha de procedir del material resultant del desmunt. Tenint en compte el volum de runa resultant de les operacions de desmunt, es procurarà l'aprofitament d'aquest com a subbase del camí. En qualsevol cas, no s'han de crear zones de préstec, per la qual cosa, si es necessita material distint del resultant de les obres de construcció, procedirà de pedreres degudament autoritzades.  
La runa resultant ha d'integrar-se en el medi, per la qual cosa la part promotora ha de localitzar els possibles emplaçaments i la restauració i integració d'aquests. Aquesta restauració i localització es presentarà en els serveis territorials d'aquesta Conselleria, on se sol·licitarà l'aprovació.  
Atés que la zona on se situen les obres pertany a l'enclavament de la Tinença de Benifassà, àrea catalogada d'interés singular en el mapa geocientífic de Castelló, entre altres aspectes, per la seua fauna i flora.  
Atés que la pista es justifica com a millora de l'aprofitament ramader de l'àrea, amb la facilitació de la penetració en la forest i l'aproximació del subministrament de l'aigua, per la qual cosa aquests camins solament seran utilitzats per l'amo de la finca i per la mateixa Conselleria per a la vigilància de possibles incendis forestals.  
Atés que el projecte examinat constitueix un dels supòsits fàctics en els quals resulta preceptiva la formulació d'una declaració d'impacte ambiental, prèviament a la resolució administrativa que s'adopte per a l'aprovació definitiva de l'esmentat projecte, segons es desprén de l'article 5 de la Llei d'Impacte Ambiental i concordants del reglament.  
Atés que en l'expedient s'han observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental, i la Llei 2/1989, de 3 de març, de la Generalitat Valenciana i d'altres disposicions que hi són aplicables.   
Atés que l'article 5é de la llei 2/1989 estableix que correspon a l'òrgan mediambiental la declaració d'impacte ambiental dels projectes als quals s'aplique aquesta llei.  
Atés que el Reglament Orgànic i Funcional de la Conselleria de Medi Ambient, Text Refós aprovat per l'Ordre de 23 de juny de 1994, del conseller de Medi Ambient, atribueix a la Direcció General de Qualitat Ambiental la competència per a la tramitació i formulació de la declaració d'impacte ambiental.  
Per tot això, fent ús de les facultats que tinc legalment atribuïdes, formule la següent declaració d'impacte ambiental.  
Primer  
Estimar acceptable, només a l'efecte ambiental, el projecte de construcció de dos camins forestals en la finca Esqueix-Mas d'Insa, que afecta els termes municipals de Rossell i Ballestar (Castelló), el promotor del qual és l'empresa Castellmont, SL, atenent el que es disposa en l'estudi d'impacte ambiental i sempre que es complisquen les condicions següents:  
1. No s'obriran zones de préstec i caldrà emprar en la subbase i base del camí el material procedent del desmunt. Donat el cas que el material resultant no reunisca les condicions tècniques necessàries, se subministrarà de pedreres degudament legalitzades.  
Per al dipòsit de materials sobrants, el promotor haurà de localitzar enclavaments dins de la seua finca, que es presentaran en un plànol cartogràfic suficientment detallat, com també la restauració i integració previstes en la Direcció Territorial de Medi Ambient, on se sol·licitarà el vistiplau.  
2. El tram II haurà de modificar-se i adaptar-se al traçat reflectit en el plànol adjunt.  
3. En els últims 300 metres del tram I (baixada al corral de les Torres) s'efectuarà el mínim moviment de terres, i, a fi d'evitar arrossegaments, es construiran guals de desguàs en el paviment, almenys un cada 100 metres de pista.  
4. Les pistes romandran tancades amb cadena. Una vegada acabades les obres, es facilitarà una còpia de les claus, de manera immediata, al guarda forestal de la demarcació i al cap forestal de la comarca. Igualment, també se'ls farà entrega d'una còpia de claus de les cadenes que, des del poble de Bel, es troben en l'accés a aquesta zona de l'Esqueix. De l'entrega de les claus s'estendrà un acta en triple exemplar, que firmaran tant els representants de la propietat com la guarderia forestal que les reba. Una d'aquestes còpies es remetrà a l'enginyer en cap de la Brigada Nord dels Serveis Territorials de la Conselleria d'Agricultura i Medi Ambient a Castelló.  
5. Restauració dels talussos originats amb gramínies i raigràs.  
6. Totes les afeccions a les vies pecuàries hauran de complir estrictament el que es disposa en la Llei 3/1995, de 23 de març, de Vies Pecuàries.  
7. Atesa la possible afecció a elements d'interés per al patrimoni artístic, caldrà disposar de la supervisió de la Direcció General de Patrimoni Artístic de la Conselleria de Cultura i Educació, d'acord amb el que es disposa en la Llei 46/1985, de Patrimoni Històric Espanyol.  
8. En el Programa de Vigilància Ambiental s'inclourà la localització i restauració del dipòsit de material sobrant de la construcció dels camins. En els tres primers mesos de la realització de les obres es presentarà un informe de l'estat final d'aquestes, de les possibles incidències i de les mesures correctores, acompanyat d'un reportatge fotogràfic.  
Segon  
Notificar als interessats que, contra aquesta resolució, per ser un acte de tràmit que no posa fi al procediment ni produeix indefensió, no es pot interposar cap recurs; sense perjudici d'utilitzar els mitjans que estimen pertinents en defensa del seu dret.  
Tercer  
Publicar en el Diari Oficial de la Generalitat Valenciana aquesta declaració d'impacte ambiental.  
València, 14 de novembre de 1995.- La directora general de Qualitat Ambiental: Gloria Arnandis Boix.